Temeljem odredbi članaka 45. Statuta Rukometnog kluba „Split“, te odredbi Izmjena i dopuna Statuta, Upravni odbor Rukometnog kluba Split (u daljnjem tekstu Klub) na sjednici održanoj 15. rujna 2023. godine donio je

**PRAVILNIK O HRANARINAMA**

**ČLANOVA RUKOMETNOG KLUBA**

**Članak 1.**

Ovim Pravilnikom u Klubu uređuju se prava i obveze članova Kluba u svezi:

* Prava na ishranu o trošku Kluba
* Visine ishrane po obroku
* Dokazivanje korištenja prava na ishranu
* Obračun

Pravilnik se neposredno primjenjuje na aktivne članove Kluba, isključivo seniore igrače i trenera istih ako prava i obveze pojedinog člana Kluba nisu drugačije određena drugim aktima Kluba i ugovorima, te kada Klub provodi razmjenu prehrane s drugim Klubovima koji na svom području prilikom gostovanja Kluba osiguravaju prehranu aktivnih članova Kluba ili kada Klub ugošćuje članove HRS-a, te drugih Saveza, odnosno poslovne partnere (sponzore).

Aktivni članovi Kluba – seniori natjecatelji te treneri imaju pravo na ishranu o trošku Kluba isključivo ako nemaju prebivalište u Splitu, te susjednim gradovima i općinama udaljenim do 30 km od Splita.

Aktivni članovi Kluba nemaju pravo na ishranu kad je raspušten seniorski sastav Kluba za vrijeme trajanja odmora između dvije natjecateljske sezone te za vrijeme božićnih i novogodišnjih blagdana od 23.12. u tekućoj godini do 07.01. u idućoj godini.

Ostvarivanje prethodno navedenog prava se obavlja prvenstveno u prostorijama Rukometnog kluba Split – Restorana Babilon, a u drugim ugostiteljskim objektima samo ukoliko postoji posebna odluka Upravnog odbora ili kada Restoran Babilon ne radi, odnosno tijekom službenih putovanja na ligaške utakmice i turnire.

**Članak 2.**

Obveze člana Kluba koji ima pravo na ishranu o trošku Kluba su:

* koristiti svoje pravo isključivo za sebe i to samo za ručak i večeru tijekom dana, (iznimno doručak) sedam dana u tjednu, do pojedinačnog iznosa za ručak od 15,00 eura po igraču, koji uključuje bezalkoholno piće, te pojedinačnog iznosa od 12,00 eura po igraču za večeru koji uključuje bezalkoholno piće,
* dokazivati ostvareno svoje pravo na način da član Kluba potpisuje evidencijski list za svaki pojedini obrok,

Neizvršavanje obveza iz ovog članka predstavlja kršenje pravila ponašanja člana Kluba i povlači za posljedicu stegovnu odgovornost.

**Članak 3.**

Obveze pružatelja ugostiteljske usluge ishrane članova Kluba su:

- prilikom korištenja člana Kluba prava na obrok izdati za svaki pojedini obrok evidencijski list na mjesečnoj razini koji potpisuje korisnik prava na obrok,

- jedan primjerak evidencijskog lista dostaviti u Klub kod tajnika Kluba nakon 30 dana po prikupljanju zbirnih evidencijskih lista s potpisima,

- na kraju mjeseca izdati zbirni račun po evidentiranim listama prehrane.

- sukladno ugovoru o zakupu poslovnog prostora u kojem djeluje ugostiteljski objekt u prostorijama Kluba.

**Članak 4.**

Tajnik Kluba je obvezan:

- zaprimati evidencijske liste isključivo koje su potpisane,

- zaprimati mjesečni zbirni račun po evidentiranim potpisima korisnika prehrane,

- predavati zbirni račun na likvidaciju članu Uprave – predsjedniku gospodarske komisije,

- po obavljenoj likvidaciji računa izvršiti isplatu ili kompenzaciju s zakupninom na način da iste potpiše Predsjednik Kluba.

- voditi evidenciju o računima nakon što se isti predaju na knjigovodstvenu evidenciju.

Neizvršavanje obveza iz ovog članka predstavlja kršenje pravila ponašanja člana Kluba i povlači za posljedicu stegovnu odgovornost.

**Članak 5.**

Za donošenje odluke o pravu ostalih članova na ishranu jedino je ovlašten Predsjednik Kluba i to pismeni putem.

Predsjednik Kluba, članovi Upravnog odbora, Nadzornog i Skupštine Kluba imaju pravo na prehranu prilikom službenih proslava Kluba (obljetnice, proslave pred početak sezone, proslave nakon prvog dijela sezone i kraja sezone) te ostale koje utvrdi posebnom odlukom Upravni odbor kao i prilikom ugošćavanja potencijalnih sponzora i poslovnih partnera Kluba ili članova Hrvatskog rukometnog saveza (HRS-a), Županijskog rukometnog saveza, Splitskog rukometnog saveza, odnosno Splitskog saveza športova te Zajednice ekipnog športa Grada Splita kada obvezno evidencijsku listu potpisuje za sponzore/partnere predsjednik Kluba a za ostale tajnik Kluba, odnosno u spriječenosti predsjednika Kluba predsjednik gospodarske komisije.

Navedena prava ostali članovi Kluba koriste sukladno čl. 2. ovog Pravilnika.

**Članak 6.**

Pravilnik se mijenja i dopunjuje na način propisan Statutom Kluba.

**Članak 7.**

Stupanjem na snagu ovog Pravilnika prestaju važiti ranije evidencijske liste zbog uvođenja eura te se iste nakon pregleda i ovjere od strane predsjednika gospodarske komisije izlučuju i poništavaju te se uvode od 15. rujna 2023. nove evidencijske liste s iskazanim eurima kao obračunu za razdoblje od stupanja na snagu ovog Pravilnika.

Ovaj Pravilnik je objavljen na oglasnoj ploči u sjedištu Kluba dana 01. rujna 2023. godine, te stupa na snagu danom objave i objavit će se na Internet stranici Kluba.

Stupanjem na snagu ovog Pravilnika prestaje važiti raniji Pravilnik o hranarinama članova Rukometnog kluba Split ur.br.: 09-2017/04-2. od 31.10.2017.

Ur. broj: 09-2023/04-3 **PREDSJEDNIK**

**RUKOMETNOG KLUBA SPLIT:**

mr.sc. Goran Bučević